LIL OĦTI Ħallini nħaddnek, għażiża oħti, miegħi W-inq'għed fuq ġbinek fommi, Biex hemm inħalli l-bewsa tal-qalb tiegħi Minn flok fuq il-ġbin t'ommi. Għax lilha rajt quddiemi, w x'ħin dirgħajja Infetħu biex minn tagħha nilqa' l-benna, Jien l-ajru għalaqt ma' sidri flok il-ħajja, U minnufih ftakart li qegħdha l-Ġenna ! Nistħajjel, oħt, se'r tistaqsini l-għala Daqshekk jien l-ommi nqimha. Jien nagħdrek għax int omm ma tafx xi tfisser, Għax ċkejkna bqajt iltima. Iżda ma nafx infehmek, maħbuba oħti, Bil-kliem xi tkun din l-omm, sejħa qawwija; Għalhekk ngħidlek kelmtejn fuq fuq kif nista' Biex int tagħraf il-bqija. Omm dik li ttik il-ħajja w-għal imħabbtek Iġġarrab kull tbatija; Omm dik li tibqa' tqimek ma' tul ħajtek Daqs meta kont tarbija. Hi dik li dejjem taħseb Biex tgħallmek biss is-sewwa; Hi l-għajta li ssejjaħlek Mit-triq bil-qerq mixgħula tal-għedewwa, Hi l-kenn ta' l-iben twajjeb, Hi s-serħ ta' l-iben niedem, Hi l-ġabra ta' kull tieba Li timxi mit-twelid sal-mewt tal-bniedem. Dik hija l-omm li fl-ewwel xhur ta' ħajtek Ħallietek, maħbuba oħti, minnha fqira; Iżda tibżax għax fuq ħaddejk tinġabar Xbihietha l-egħżeż wirt, l-egħżeż tifkira. Għalhekk ħallini nħaddnek, oħti, miegħi W-inq'għed fuq ġbinek fommi, Biex hemm inħalli l-bewsa tal-qalb tiegħi Minn flok fuq il-ġbin t'ommi. Dehret fl-edizzjoni ta' Leħen il-Malti ta' Novembru 1931.